รายได้รัฐเม.ย.เกินเป้า1.05 หมื่นล้านบาท
รถคันแรกส่งผลให้การเก็บรายได้เดือนเม.ย. เกินเป้าหมื่นล้าน คาดทั้งปีได้ตามเป้า 2.1 ล้านล้านบาท แม้ว่าจะมีผลกระทบจากค่าเงินบาทแข็งค่า
17 พ.ค. 2556

รถคันแรกส่งผลให้การเก็บรายได้เดือนเม.ย. เกินเป้าหมื่นล้าน คาดทั้งปีได้ตามเป้า 2.1 ล้านล้านบาท แม้ว่าจะมีผลกระทบจากค่าเงินบาทแข็งค่า
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า รัฐบาลเก็บรายได้สุทธิของรัฐบาลในเดือนเม.ย. 2556 จำนวน  1.27 แสนล้านบาท สูงกว่าประมาณการ 1.05 หมื่นล้านบาท หรือ 9%  โดยภาษีที่จัดเก็บได้สูงกว่าประมาณการที่สำคัญ ได้แก่ ภาษีเงินได้บุคคลธรรมดา ภาษีรถยนต์ และภาษีเงินได้นิติบุคคล สะท้อนถึงรายได้ภาคครัวเรือนและภาคธุรกิจที่ขยายตัวได้ดี ประกอบกับผลจากโครงการรถยนต์ใหม่คันแรกที่ยังคงส่งผลดีต่อการจัดเก็บรายได้
นอกจากนี้ รัฐวิสาหกิจนำส่งรายได้สูงกว่าประมาณการ 9,518 ล้านบาท หรือ 77.1% จากการนำส่งเงินปันผลของ บริษัท ปตท. 
นายสมชัย กล่าว่า การเก็บรายได้ในช่วง 7 เดือนแรกของปีงบประมาณ 2556 รัฐบาลจัดเก็บรายได้สุทธิ 1.1 ล้านล้านบาท สูงกว่าเป้าหมาย 1.04 แสนล้านบาท หรือ 10.4% ทำให้คาดทั้งปีงบประมาณจะเก็บรายได้ตามเป้าที่ตั้งไว้  2.1 ล้านล้านบาท แม้ว่าจะมีปัจจัยเสี่ยงจากค่าเงินบาทที่มีแนวโน้มแข็งค่าขึ้นซึ่งจะส่งผลต่อการจัดเก็บรายได้ของรัฐบาลบ้างก็ตาม